Kim Behnke (FP), 1999-05-25:
Jeg sporede i ministerens besvarelse af forespørgslen et lille hjørne af sådan lidt irritation over at skulle have den her forespørgsel, og det undrede mig, eftersom ministeren som radikal politiker jo ved enhver lejlighed plejer at tale for, hvor vigtigt det er, at debatten foregår i det offentlige rum.
En af ulemperne - hvis man må bruge det udtryk - der har været ved, at der er et meget bredt medieforlig mellem en række af Folketingets partier, herunder Fremskridtspartiet, er jo, at mange af diskussionerne foregår i kredsen af ordførere fra partierne og ikke som en offentlig debat, og når vi syntes, det var en god idé at få den her debat, så var det ud fra ønsket om, at der kan blive offentlighed omkring tingene. Vi deltog derfor også med stor glæde og stort engagement i den høring, der var den 24. marts, og glædede os over, at et enigt Folketing kunne komme med så klar og utvetydig en tilkendegivelse over for EU-systemet.
Og netop et lille land som Danmark med begrænsede frekvensressourcer kunne netop hurtigt komme i den situation, at meget, meget pengestærke koncerner fra det store udland - uanset om de hedder Disney, eller om det er fra Tyskland, de kommer, eller fra Frankrig eller andre steder - kunne gå ind via de regler og så købe sig til sendetilladelser i Danmark, og hvor vi så står uden mulighed for fra dansk side at sørge for det, som jeg med en kort bemærkning tidligere var inde på, nemlig ønsket om at sende mest muligt dansk radio og dansk fjernsyn til den danske befolkning.
Men en af de ting, der også kom frem under den høring, var jo, at den teknologiske udvikling i øjeblikket går så hurtigt, at mange af de tjenester, vi ser som frekvensbårne tjenester, og som vi næsten har troet var noget, der var kommet for at blive, er på vej ud.
Forskningsministeren kunne fortælle, at interessen for at bruge mobiltelefonnettet, NMT, i dag er så begrænset, at man overvejer en forhandling med Tele Danmark om, at de simpelt hen fragiver den frekvens, og på den måde vil der blive frigjort frekvenser til andre formål.
I dag kan vi have svært ved at forudse, at det, vi kender som GSM-systemet, måske allerede om få år er forældet, fordi der i øjeblikket er ved at blive etableret mellem tre og fire mobiltjenestesystemer, der er satellitbårne, og som gør, at de mobilapparater, vi render rundt med i dag, er dybt forældede om få år.
Og netop i den situation gælder det jo om, at vi sørger for fra dansk side at være progressive og innovative og hele tiden sørger for at udnytte de ressourcer, vi så har til rådighed.
Og her kommer så ønsket om gennemsigtighed og objektivitet.
For det er de færreste, der kan forstå, hvorfor ministeren giver afslag på, at der er nogle, der kan bruge en ubenyttet mellembølgefrekvens.
Det er de færreste uden for dette hus, der kan forstå, hvorfor man ikke i Danmark må sende internetradio, men at vi opdrager - hvis jeg må bruge det udtryk - danskerne til, at de, når de sidder og surfer på Internettet, så skal lytte til udenlandske radiostationer frem for at lytte til en dansk radiostation.
For man generer jo ikke nogen ved at sende radio via Internettet.
I det hele taget skal vi være opmærksomme på, at den stigende brug af multimedia gør, at mange af de tjenester, vi kender i dag, måske i morgen ikke længere er på den tilsvarende måde.
Hvad sker der, når vi begynder at sende digital radio og digitalt tv?
Hvad skal vi bruge de eksisterende UHF- og VHF-frekvenser til?
Det har vi ikke diskuteret endnu.
Og i det hele taget kan man spørge: Hvorfor bruger vi ikke de muligheder, som vi ser i udlandet, i langt højere grad i Danmark?
Jeg ærgrer mig over, at vi ikke i Danmark har sådan et ejendomsmægler-tv-program, hvor man præsenterer de forskellige ejendomme, der er til salg, men at vi hver eneste søndag skal belastes med en kæmpe stak papirer fra alle mulige aviser, der kommer med reklamer, som i øvrigt er til en stor belastning for miljøet.
Jeg ærgrer mig over, at man ikke som i udlandet har en frekvensbåren formidling af børskurser, sådan at man, uanset hvor man er, kan følge med i, hvad der handles på børsen.
Det er nogle af de tjenester, man møder i udlandet, men som vi ikke har i Danmark.
Jeg er bange for, at grunden til, at vi ikke har de tjenester i Danmark, er, at vi ikke er nær nok progressive og innovative, men at vi er bange for at betræde ny jord.
Og derfor er det min opfordring til ministeren, at vi ser langt mere åbent på de muligheder, der findes.
Om ikke andet så i hvert fald ud fra en miljøbetragtning må det jo være i alles interesse at få flest muligt af de reklametryksager, vi i dag får smidt ind af brevsprækken, omsat til radiobølger
, så vi modtager dem via radio eller via fjernsyn om ikke andet så i hvert fald til glæde for miljøet.
Men når vi fordeler de forskellige frekvenser, ja,
så skal det ske gennem udbud, hvor ansøgere har gennemsigtighed, så de ved, hvilke betingelser de søger på baggrund af.
Og med de muligheder, der ligger fremover, ligger det jo naturligvis helt klart, at Fremskridtspartiet overordentlig gerne deltager i næste medieforlig.
Så en enkelt kommentar til hr. Søren Hansen.
Hr. Søren Hansen var meget optaget af at skælde lidt ud på Tv Danmark, fordi de nu søger udenlands.
Jeg synes, hr. Søren Hansen skal stille sig selv det spørgsmål: Hvorfor gør Tv Danmark det?
Er der måske en sammenhæng mellem den meget store økonomiske belastning, vi politisk har givet dem, og så deres ønske om ikke at tabe mere end den kvarte milliard, de allerede har tabt i Danmark for den amerikanske SBS-koncern?